У гэтым годзе люты адметны тым, што розныя грамадскія ды палітычныя арганізацыі — ад АГП да БХД — ладзяць свае абмеркаванні праекту новага Кодэкса аб адукацыі. На гэтыя сустрэчы збіраюцца самыя розныя эксперты, але ж высновы, да якіх яны прыходзяць, — прыблізна аднолькавыя. А менавіта: у сваім цяперашнім выглядзе кодэкс, калі ён будзе прыняты, не зменіць агульную сітуацыю з адукацыяй — хаця б таму, што яна адлюстроўвае агульны гаротны стан грамадства. Інакш кажучы, беларуская адукацыя пакутуе на тыя ж хваробы, што і ўся Беларусь — гэта адсутнасць ініцыятывы, адвечны недахоп грошай і пры тым — нежаданне, негатоўнасць нешта змяняць вакол сябе і змяняцца самой.